**Donatella Di Pietrantonio „Arminuta. Tüdruk, kes tuli tagasi“ 2022**

Selle suve südantliigutavamaks romaaniks kujunes Päikese Kirjastuse poolt välja antud Itaalia kirjaniku Donatella Di Pietrantonio „Arminuta. Tüdruk, kes tuli tagasi“. See haarav lugu räägib kodust ja perekonnast, sellest, kui määrava tähtsusega on need komponendid lapse kujunemisel ja arenemisel.

Teismelise tüdruku Arminuta süda on lõhkemas, kui ta peab ühel kuumal augustipäeval lahkuma oma senisest hubasest kodust, toredatest vanematest, südamesõbrannast, ujumistrennidest, tantsukoolist. Ta ei suuda aru saada, mida ta valesti on teinud, et teda hüljatakse. Kes on tema bioloogilised vanemad? Kus on tema õige kodu?

Uues harjumatus keskkonnas, paljulapselises peres täis vaesust ja probleeme, aitavad Arminutal kohaneda tema noorem õde Adriana ning vanem vend Vincenzo, kes ei hiilga eriti koolitarkusega, aga see-eest elutarkust jagub mõlemal küllaga. Kuigi neiu uus pere tundub esialgu hoolimatu ja tuim, on siiski karmi koore all peidus ka sügavamad tunded.

Romaani teema on võetud 1960ndate aastate Itaalia ühiskonnast, kus paljulapseline pere võis vastastikusel kokkuleppel anda oma lapsukese mõnele lastetule sugulasele kasvatada.

„Arminuta“ saavutas 2017. aastal kohe pärast ilmumist populaarsuse ja 2021. aastal valmis raamatust film.

Sobib lugemiseks nii noortele kui täiskasvanutele. Paralleele võib tõmmata Elena Ferrante romaaniga „Minu geniaalne sõbranna“.

 Tiiu Kaare

 Kadrina valla raamatukogu